hotchpotch/miracl-hf-unified huggingface dataset:
Nikolai Ekk
Nikolai Vladimirovitš Ekk (, 1. kesäkuuta 1902 Riika, Venäjä – 14. heinäkuuta 1976 Moskova, Neuvostoliitto) oli neuvostoliittolainen elokuvaohjaaja ja käsikirjoittaja. Hänen tunnetuin ohjauksensa on Passi elämään ("Putjovka v žizn" 1931).
Valmistuttuaan alalle 1920-luvulla Ekk työskenteli ennen ohjaajan uraansa Vsevolod Meyerholdin teatterissa. Ekkin ura elokuvan parissa osuu 1930-luvulle, jolloin valmistui neljä näytelmäelokuvaa ja yksi dokumentti.
Ekkin ensimmäinen ja samalla tunnetuin ohjaustyö on Passi elämään ("Putjovka v žizn" 1931), vaikuttava kuvaus Venäjän sisällissodan orvoiksi jättämistä nuorista. Elokuva oli myös ensimmäinen neuvostoliittolainen äänielokuva. Seuraava ohjaus, vuonna 1936 valmistunut "Grunja Kornakova" oli puolestaan ensimmäinen neuvostoliittolainen värielokuva.
Ekk ei yltänyt myöhemmissä töissään enää debyyttielokuvansa tasolle. Ura jatkui 1930-luvun jälkeen muun muassa televisio- ja teatteriohjaajana.
Ekkin Passi elämään tunnustetaan vaikutusvaltaiseksi teokseksi, vaikka omana aikanaan se saikin Neuvostoliitossa huomattavista katsojaluvuista huolimatta myös kritiikkiä osakseen, elokuva kun ei osoittanut tarpeeksi selvästi kapitalismin ja yhteiskunnallisten ongelmien välistä yhteyttä.
Realistinen mutta samalla lämmin kuvaus Passi elämään pantiin merkille saman tien myös ulkomailla ja sen vaikutusta on nähtävissä muun muassa William A. Wellmanin elokuvasta Kovan onnen pojat ("Wild Boys on the Road" 1933) ja Luis Buñuelin elokuvasta Los Olvidados (1951) sekä monista muista 1950-luvun nuorisokuvauksista.
Trichomonas gallinae
Trichomonas gallinae on alkueläin ja lintujen loinen, joka voi aiheuttaa linnuille tappavaa sairautta, trikomonoosia. Loistartunnalle ovat altteimpia kyyhkyt, peippolinnut ja varpunen.
Loinen ei tartu nisäkkäisiin.
Paul Palén
Anders Gustav Paulus "Paul" Palén (4. huhtikuuta 1881 Hedemora – 23. lokakuuta 1944 Tukholma) oli ruotsalainen ampuja ja olympiavoittaja. Hän edusti seuratasolla Västerviks SG:tä.
Palén osallistui olympialaisiin kerran, Tukholmassa 1912. Hän voitti kisoissa kultaa 30 metrin olympiapistoolin joukkuekilpailussa ja voitti hopeaa henkilökohtaisessa kaksintaistelukilpailussa pistein 286. Palén sijoittui pistoolin 50 metrin kisassa 36:nneksi.
Peter Dolfen
Peter James Dolfen (21. toukokuuta 1880 Hartford – 31. toukokuuta 1947 East Longmeadow, Massachusetts) oli yhdysvaltalainen ampuja ja olympiavoittaja.
Dolfen oli kotoisin Yhdysvaltain parhaalta pistooliammunta-alueelta Springfieldistä Massachusettsistä. Hän kilpaili Tukholman olympialaisissa 1912, joissa hän oli voittamassa kultaa 50 metrin pistoolin joukkuekilpailussa. Dolfen myös sai hopeaa 50 metrin pistoolin henkilökohtaisessa kisassa pistein 474 ja sijoittui 16:nneksi 30 metrin olympiapistoolissa.
Stabæk IF
Stabæk Idrætsforening on norjalainen urheiluseura Bærumin kunnasta. Seura perustettiin vuonna 1912, ja se on nimetty Bærumiin kuuluvan Stabekkin taajaman mukaan.
Seuralla on jaostot alppihiihdolle, jalkapallolle (Stabæk Fotball), jääpallolle, käsipallolle ja suunnistukselle. Jalkapallo- ja käsipallojaostot muodostavat hallinnollisesti omat seuransa.
Retkikunta 32
Retkikunta 32 () oli Kansainvälisen avaruusaseman 32. miehistö. Retkikunta alkoi 1. heinäkuuta 2012 kello 04:48 UTC Sojuz TMA-03M:n irtautuessa asemasta. Asemalle jääneet Retkikunta 31:n jäsenet Acaba, Padalka ja Revin jatkoivat asemalla Retkikunta 32:n miehistössä. Williams, Malentšenko ja Hoshide saapuvat ISS-asemalle 15. heinäkuuta 2012 laukaistulla lennolla Sojuz TMA-05M. Retkikunta päättyi 16. syyskuuta 2012 Sojuz TMA-04M:n irrottauduttua asemasta. Padalka, Revin ja Acaba laskeutuivat 17. syyskuuta 2012 kello 02.53 UTC Kazakstaniin.
27. heinäkuuta 2012 japanilainen rahtialus HTV-3 (Kounotori 3) telakoitui asemaan. HTV-3 irtautui asemasta 12. syyskuuta 2012 ja tuhoutui ilmakehässä 14. syyskuuta 2012.
Lähde:
Andy Lee
Andrew Paul "Andy" Lee (s. 11. elokuuta 1982 Westminster, Etelä-Carolina) on yhdysvaltalainen amerikkalaisen jalkapallon pelaaja, pelipaikaltaan lentopotkun potkaisija. Hän pelaa tällä hetkellä NFL-liigan Cleveland Brownsissa. Yliopistojalkapalloa Lee pelasi Pittsburghin yliopiston joukkueessa.
Lee on valittu urallaan kolmesti NFL:n tähdistöotteluun Pro Bowliin.
San Francisco 49ers varasi Leen vuoden 2004 NFL:n varaustilaisuudessa, tilaisuuden kuudennella kierroksella. Hän on pelannut 49ersin lentopotkujen potkaisijana varauksestaan lähtien, ja sai kesällä 2012 kuuden vuoden jatkosopimuksen, joka tekee hänestä liigan kolmanneksi parhaiten palkatun lentopotkujen potkaisijan. San Francisco 49ers vaihtoi Andy Leen Cleveland Brownsiin 6. kesäkuuta 2015 vuoden 2017 NFL:n varaustilaisuuden seitsemmännen kierroksen varausvuoroa vastaan.
Magneettinauha
Magneettinauha on magneettisesta materiaalista tehtyä nauhaa, jolle voidaan tallentaa ääntä, videota tai dataa.
Nauhan paksuus voi olla joitakin kymmeniä mikrometrejä.
Magneettinen ääninauha voi olla avokelatyyppistä tai kasetilla olevaa (esimerkiksi C-kasetti). Ääninauhaformaatteja on sekä analogisia että joitakin digitaalisia.
Magneettinen videonauha voi olla etenkin studiokäytössä avokelatyyppistä tai kasetilla olevaa (esimerkiksi VHS-kasetti). Videonauhaformaatteja on sekä analogisia (esim. VHS ja U-matic) että digitaalisia (esim. Digital Video).
Magneettinen datanauha on ollut käytössä monenlaisissa nauha-asemissa etenkin tietojen varmuuskopioinnissa.
Tarpeettomiksi jääneistä nauhoista voi kutoa vaikka kassin.
John Farrell (pikaluistelija)
John O'Neil Farrell (28. elokuuta 1906 Hammond, Indiana – 20. kesäkuuta 1994 Evergreen Park, Illinois) oli yhdysvaltalainen pikaluistelija ja olympiamitalisti.
Farrell voitti vuonna 1926 yhteislähtötyylillä kilpaillun kansainvälisen ulkoratamestaruuden, joka oli hänen ainoa suuri voittonsa. Hän sai Sankt Moritzin olympialaisissa 1928 pronssia 500 metrin matkalta, sijoittui kahdeksanneksi 1 500 metrillä ja oli 17. 5 000 metrillä. Kyseessä oli ainoa kausi, jona hän kilpaili Euroopassa. Farrell osallistui vielä vuoden 1932 olympialaisiin 500 metrille, jolloin hän oli kuudes.
Farrell valmensi oman uransa jälkeen Yhdysvaltain pikaluistelujoukkuetta muun muassa olympiakisoissa 1936. Hän toimi myöhemmin osastonjohtajana Sears-tavaratalossa.
John Farrell
John Farrell on ainakin seuraavien henkilöiden nimi:
Tunteilla sinulle
Tunteilla sinulle on suomalaisen Esko Rahkosen kokoelma-albumi vuodelta 1983.
Francis Xavier Sudartanta Hadisumarta
Francis Xavier Sudartanta Hadisumarta (s. 13. joulukuuta 1932) on indonesialainen roomalaiskatolinen piispa. Hänet vihittiin karmeliittain papiksi 12. heinäkuuta 1959 ja nimitettiin Malangin hiippakunnan johtoon 1. maaliskuuta 1973. Piispaksi konsekroinnin suoritti 16. heinäkuuta Justinus Darmojuwono, jota avustivat Jan Antonius Klooster ja Leo Soekoto.
Hadisumarta sai 5. toukokuuta 1988 nimityksen Manokwari-Sorongin piispaksi, jona hän toimi, kunnes erosi tehtävistään 30. kesäkuuta 2003.
Juan Reccius
Hans Werner "Juan" Reccius Ellwanger (9. huhtikuuta 1911 Valdivia – 29. kesäkuuta 2012) oli chileläinen yleisurheilija ja Etelä-Amerikan mestari.
Reccius osallistui kolmiloikassa Berliinin vuoden 1936 kesäolympialaisiin. Hän sairastui matkalla kisoihin ja karsiutui loppukilpailusta. Vuonna 1935 hän voitti kolmiloikassa Etelä-Amerikan mestaruuden.
Reccius kuoli 29. kesäkuuta 2012, 101-vuotiaana. Hän oli viimeinen elossa ollut Chilen Berliinin kesäolympialaisiin osallistuneen delegaation jäsen.
Herman Joseph Sahadat Pandoyoputro
Herman Joseph Sahadat Pandoyoputro (23. huhtikuuta 1939 Kopeng – 23. syyskuuta 2016) oli indonesialainen roomalaiskatolinen piispa. Hänet vihittiin karmeliittain papiksi 2. elokuuta 1970 ja nimitettiin Malangin hiippakunnan johtoon 15. toukokuuta 1989. Piispaksi konsekroinnin suoritti 3. syyskuuta Francis Xavier Sudartanta Hadisumarta, jota avustivat Julius Riyadi Darmaatmadja ja Paschalis Soedita Hardjasoemarta.
Days Go By
Days Go By on punk rock-yhtye The Offspringin yhdeksäs studioalbumi, joka julkaistiin 26. kesäkuuta 2012. Albumilla soittaa Offspringin uusi rumpali Pete Parada.
Albumi debytoi Suomen virallisen listan sijalla 34.
Pekka Tuomisto Trophy
Pekka Tuomisto Trophy on Suomen Jääkiekkoliiton vuosittain rullakiekon SM-liigan runkosarjan parhaalle maalintekijälle myöntämä tunnustuspalkinto. Pekka Tuomisto oli ensimmäisen mestarijoukkueen Team Rocesin tehopelaaja ensimmäisessä SM-turnauksessa 1996.
Färjsundin tunneli
Färjsundin tunneli () on Ahvenanmaalla Finströmissä Godbyn kylässä oleva maantietunneli. 51-metrinen tunneli on valmistunut vuonna 1980 ja sijaitsee Färjsundin sillan läheisyydessä. Se on Suomen ensimmäinen ja Ahvenanmaan ainoa maantietunneli. Tunnelin läpi johtaa Ahvenanmaan päätie 2.
Haltin häät
Haltin häät on Taiskan esittämä vuonna 1976 levytetty musiikkikappale. Kappaleen on sanoittanut Hannu Seppänen, joka on myös tehnyt sävellyksen Arto Alaspään kanssa.
Kappale osallistui vuoden 1976 Syksyn sävel -laulukilpailuun, jossa sijoittui 6. sijalle. Se julkaistiin seuraavana vuonna ilmestyneellä esikoisalbumilla "Mombasa", ja erikseen singlenä kappaleen "Brasilo brasilia" kanssa.
Kappaleesta tuli Taiskan yksi suosituimmista kappaleista. Se nousi muun muassa levyautomaattien soitetuimpien kappaleiden listalle kahden kuukauden ajaksi.
Vuonna 1978 kappaleesta tehtiin englanninkielinen versio nimeltänsä "Arctic Wedding" kansainvälistä levitystä varten.
Kappaleesta tehtiin televisioon musiikkivideo, joka kuvattiin Helsingin Kaivopuistossa.
Kappaleen sanat pohjautuvat Asko Kaikusalon kirjoittamaan ja Yrjö Metsälän kuvittamaan vuonna 1974 ilmestyneeseen kirjaan "Tarujen tunturit".
Myyttisessä menneisyydessä jättiläiset asuttavat käsivarren seutua. Kaunis Malla-neito on järjestämässä häitä, sulhasenaan nuori uljas Saana. Mallaa tavoittelee myös Ruotsin Peltsa, joka kuitenkin saa Mallalta rukkaset. Tämä seurauksena Peltsa aikoo estää häät, ja kutsuu mukaansa häijyt pohjanakat, Jäämeren velhot mukaan. Tämän seurauksena pohjoisesta vyöryy jää ja yltyy tuuli, jolloin juhlakansa pakenee, ja Saana kantaa Mallaa juosten sylissään turvaan. He eivät kuitenkaan ehdi, kunnes jäävät alle jään ja jähmettyvät Kilpisjärven rantaan. Aikakaudet muuttavat heidät tuntureiksi, ja Mallan kyyneleet kasvattavat Kilpisjärveä.
Taiskan lisäksi kappaleen ovat esittäneet muun muassa Jean S., A-Tyyppi, Piritta Perälä ja Kotiteollisuus.
John Onaiyekan
John Olorunfemi Onaiyekan (s. 29. tammikuuta 1944) on nigerialainen roomalaiskatolinen arkkipiispa ja yksi kirkon kardinaaleista. Hänet vihittiin papiksi 3. elokuuta 1969 ja nimitettiin Ilorinin hiippakunnan vihkipiispaksi sekä Thunusudan titulaaripiispaksi 10. syyskuuta 1982. Piispaksi vihkiminen seurasi 6. tammikuuta 1983. Pääkonsekraattorina toimi paavi Johannes Paavali II, jota avustivat Eduardo Martínez Somalo ja Duraisamy Simon Lourdusamy.
Onaiyekan sai 20. lokakuuta 1984 nimityksen Ilorinin piispaksi ja 7. heinäkuuta 1990 Abujan koadjuuttoripiispaksi. 28. syyskuuta 1992 Onaiyekanista tuli Abujan piispa, ja 26. maaliskuuta 1994 hän sai nimityksen sen arkkipiispaksi. Hänet ylennettiin kardinaaliksi 24. marraskuuta 2012, jolloin hän sai nimityksen San Saturninon kardinaalipapiksi. 3. heinäkuuta 2013 hän sai lisäksi nimityksen apostoliseksi hallitsijaksi Ahiaran hiippakuntaan.
BC Tsmoki-Minsk
BC Tsmoki-Minsk on koripalloseura Minskistä, Valko-Venäjältä. Se pelaa maan pääsarjassa ja EuroChallengessa. Joukkue on pelannut myös VTB United-liigaa. Vuosina 2006–2012 seura tunnettiin nimellä BC Minsk-2006.
Vuonna 2006 perustettu seura on voittanut Valko-Venäjän mestaruuden neljästi peräkkäin kaudesta 2008–2009 alkaen. Valko-Venäjän cupin se on voittanut kahdesti.
Osvaldo Padilla
Osvaldo Padilla (s. 5. elokuuta 1942) on filippiiniläinen roomalaiskatolinen arkkipiispa, joka on luonut uran kirkon diplomaattisissa tehtävissä. Hän sai pappisvihkimyksensä 20. helmikuuta 1966 ja sai nimityksen Pian titulaariarkkipiispaksi sekä apostoliseksi nuntiukseksi Panamaan 17. joulukuuta 1990. Piispaksi vihkiminen seurasi 6. tammikuuta 1991. Pääkonsekraattorina toimi paavi Johannes Paavali II, jota avustivat Giovanni Battista Re ja Justin Francis Rigali.
Padilla sai vuonna 1994 nimityksen apostoliseksi nuntiukseksi Sri Lankaan, 22. elokuuta 1998 Nigeriaan ja 31. heinäkuuta 2003 Costa Ricaan. 12. huhtikuuta 2008 Padilla nimitettiin apostoliseksi nuntiukseksi Koreaan ja 26. huhtikuuta sen lisäksi Mongoliaan.
Diego Causero
Diego Causero (s. 13. tammikuuta 1940 Moimacco) on italialainen roomalaiskatolinen arkkipiispa, joka on luonut uran kirkon diplomaattisissa tehtävissä. Hänet vihki papiksi Udinen arkkihiippakuntaan Giuseppe Zaffonato 7. huhtikuuta 1963. Hänet nimitettiin Metan titulaariarkkipiispaksi ja apostoliseksi nuntiukseksi Tšadiin 15. joulukuuta 1992. Vuonna 1993 hänet nimitettiin lisäksi apostoliseksi nuntiukseksi Keski-Afrikan tasavaltaan ja Kongon tasavaltaan, ja piispaksi konsekroinnin suoritti 6. tammikuuta 1993 paavi Johannes Paavali II, jota avustivat Giovanni Battista Re ja Justin Francis Rigali.
Causero erosi vuonna 1995 nuntiuksen tehtävistä Kongoon ja vuonna 1999 Keski-Afrikkaan. 31. maaliskuuta 1999 hänet nimitettiin apostoliseksi nuntiukseksi Syyriaan ja 24. helmikuuta 2001 lisäksi Gradumin titulaariarkkipiispaksi. 10. tammikuuta 2004 Causero sai nimityksen apostoliseksi nuntiukseksi Tšekkiin ja 28. toukokuuta 2011 Sveitsiin ja Liechtensteiniin.
Joseph Chennoth
Joseph Chennoth (s. 13. lokakuuta 1943) on intialainen syyrialais-malabarilaiskatolinen arkkipiispa, joka on luonut uran kirkon diplomaattisissa tehtävissä. Hänet vihki papiksi Ernakulamin arkkihiippakuntaan Paul Ch'eng Shih-kuang 4. toukokuuta 1969.
Chennoth sai 24. elokuuta 1999 nimitykset Milevumin titulaariarkkipiispaksi sekä apostoliseksi nuntiukseksi Keski-Afrikan tasavaltaan ja Tšadiin. Piispaksi konsekroinnin suoritti 30. lokakuuta Angelo Sodano, jota avustivat Varkey Vithayathil ja Jean-Louis Pierre Tauran. Chennoth sai 15. kesäkuuta 2005 nimityksen apostoliseksi nuntiukseksi Tansaniaan ja 15. elokuuta 2011 Japaniin.
Benvenuto Italo Castellani
Benvenuto Italo Castellani (s. 1. heinäkuuta 1943 Cortona) on italialainen roomalaiskatolinen arkkipiispa. Hänet vihittiin papiksi 15. kesäkuuta 1973 ja nimitettiin Faenza-Modiglianan hiippakunnan johtoon 19. huhtikuuta 1997. Piispaksi konsekroinnin suoritti 15. kesäkuuta Camillo Ruini, jota avustivat Flavio Roberto Carraro ja Giovanni D'Ascenzi.
Castellani sai 31. toukokuuta 2003 nimityksen Luccan koadjuuttoriarkkipiispaksi, ja 22. tammikuuta 2005 hänestä tuli sen arkkipiispa.
Claude-Joseph Azéma
Claude-Joseph Azéma (s. 5. heinäkuuta 1943 Vailhauquès) on ranskalainen roomalaiskatolinen piispa. Hänet vihittiin papiksi Montpellier’hen 29. kesäkuuta 1969, ja hänet nimitettiin sen vihkipiispaksi sekä Murconan titulaaripiispaksi 22. toukokuuta 2003. Piispaksi vihkiminen seurasi 31. elokuuta. Pääkonsekraattorina toimi Guy Marie Alexandre Thomazeau, jota avustivat Jean-Pierre Bernard Ricard ja Robert Léon Wattebled.
Polaria
Polaria on Tromssassa Norjassa sijaitseva, maailman pohjoisin akvaario. Toisin kuin Bergenissä sijaitseva tieteelliseen käyttöön tarkoitettu akvaario, toukokuussa 1998 avattu Polaria on suunniteltu erityisesti lapsille suunnattuja opetusnäyttelyitä varten.
Useimmat Polarian näyttelyistä käsittelevät pohjoisella Jäämerellä sijaitsevan Huippuvuorten saariston vedenalaista lajistoa. Akvaariossa on viiden näytön laajuinen panoraamaelokuva, arktinen napatutkimuslaitteistoa esittelevä kävelyreitti, täytettyjä eläimiä, simuloitua routamaata, useita altaita joissa esitellään paikallista merieläimistöä, avoimia akvaarioita joissa esitellään rantaeliöitä, sekä lapsi- ja vauvaystävällisiä näyttelyitä. Akvaarion keskipisteenä on avoin hyljeallas, jonka asukkaat ovat koulutettuja ja esiintyvät yleisölle. Hyljealtaan sivuilla on katseluaukkoja ja sen pohjalla kulkee läpinäkyvä vedenalainen tunneli.
Rakennuksen ulkonäkö muistuttaa arktisen merenkäynnin rannalle paiskaamia jäälauttoja, ja toistaa sataman toisella puolen sijaitsevan Jäämerenkatedraalin linjoja.
"Polstjerna", eräs kuuluisimmista norjalaisista hylkeenpyyntialuksista, on museoitu erilliseen rakennukseen vajaan sadan metrin päähän akvaariosta. Laivamuseon pääsylippuja voi ostaa Polariasta.
Robert Léon Wattebled
Robert Léon Wattebled (s. 5. kesäkuuta 1946 Calais) on ranskalainen roomalaiskatolinen piispa. Hänet vihittiin papiksi 26. toukokuuta 1974 ja nimitettiin Nimes'n hiippakunnan johtoon 30. tammikuuta 2001. Piispaksi vihkiminen seurasi 1. huhtikuuta. Pääkonsekraattorina toimi Jean-Paul Maurice Jaeger, jota avustivat Raymond Joseph Louis Bouchex ja Henri-François-Marie-Pierre Derouet.
Dionigio Casaroli
Dionigio Casaroli (9. heinäkuuta 1869 Minerbio – 24. helmikuuta 1966) oli italialainen roomalaiskatolinen arkkipiispa. Hänet vihittiin papiksi Bolognan arkkihiippakuntaan 10. tammikuuta 1892 ja nimitettiin Gaetan arkkipiispaksi 14. elokuuta 1926. Piispaksi vihkiminen seurasi 22. elokuuta; pääkonsekraattorina toimi Giovanni Battista Nasalli Rocca di Corneliano. Casaroli asetettiin virkaansa 13. marraskuuta 1926, ja hän toimi arkkipiispana, kunnes kuoli 96-vuotiaana virassa.
Johannes Alaranta (pastori)
Johannes Alaranta (s. 30. elokuuta 1978) on perniöläinen teologian tohtori ja oikeustieteen jatko-opiskelija, pastori, tutkija ja bloggari, ja aktiivinen yhteiskunnallinen keskustelija. Hän tutkii muun muassa kirkon työntekijöihin liittyvää vaitiolovelvollisuutta ja on toiminut asiassa kirkkohallituksen työryhmän jäsenenä. Hän on kyseenalaistanut julkisuudessa vanhoillislestadiolaisen liikkeen eräitä opinkäsityksiä, ja samoin Suomen Rauhanyhdistysten Keskusyhdistyksen (SRK) johtoa sen suhtautumisesta liikkeessä ilmenneisiin pedofiliatapauksiin. Alaranta pitää liikkeen maallikkorippiä ja sen rippisalaisuutta sekä kirkkolain että rikoslain vastaisena. Herätysliikkeen kanta on, että rippisalaisuus velvoittaa myös maallikoita rikostapauksissakin. Kirkkolaki ei tunne tällaista maallikoiden vaitiolovelvollisuutta, ja rikoslain 15 luvun 10 §:n mukaan tietyistä vakavista hankkeilla olevista ja vielä estettävissä olevista rikoksista ilmoittamatta jättäminen on rikos. Tutkimuksessa on todettu, että juuri maallikkorippikäytännön takia hyväksikäyttörikokset jäävät useasti ilmoittamatta viranomaisille ja selvittämättä..
Alaranta on hallintotieteen ja teologian maisteri sekä molempien alojen jatko-opiskelija Itä-Suomen yliopistossa. Alaranta on työskennellyt tutkijakoulutettavana Kirkon tutkimuskeskuksessa elokuusta 2010 heinäkuun loppuun 2012, tutkimusaiheenaan papin vaitiolovelvollisuus. Vuonna 2009 Alaranta nimitettiin Turun Maarian seurakunnan kappalaiseksi, josta siirtyi 2012 Salon seurakunnan kappalaiseksi. Vuonna 2014 Alarannasta tuli Perniön aluekappalainen.
Alarannan mukaan vanhoillislestadiolainen seurakuntaoppi ei perustu Raamattuun, eikä myöskään liikkeen kielteinen näkemys ehkäisyyn. Alaranta on myös kritisoinut sitä, että liike suhtautuu hyväksyvästi tupakointiin mutta ei hyväksy kilpaurheilua. Alaranta on myös kritisoinut hoitokokouksia useaan otteeseen.
Alarannan suorasukaiset näkemykset vanhoillislestadiolaisuuden opillisista kysymyksistä ovat aiheuttaneet vastarintaa. Alaranta on muun muassa estetty puhumasta nuorten ehtoolliskirkossa Tampereen Kalevan kirkossa ja erotettu puhujan tehtävistä Salon seudun rauhanyhdistyksessä.
Johannes Alaranta on kolmanneksi vanhin entisen Keskustan kansanedustajan Juhani Alarannan kahdeksasta lapsesta. Ennen kuin opiskeli papiksi, Alaranta toimi presidentti Martti Ahtisaaren toimistossa sekä Paavo Väyrysen avustajana Euroopan parlamentissa.
Alaranta toimii Salon sosiaali- ja terveyslautakunnassa kaudella 2013–2016.
HALO-hyppy
HALO-hypyssä () hypätään korkealta (jopa 10 kilometriä) ja avataan laskuvarjo vasta todella matalalla. Koska matalissa varjonavauskorkeuksissa on omat riskinsä ilmailumääräykset kieltävät matalat avaukset. HALO-hyppyjä hyppäävätkin vain asevoimat.
Patukkasota
Patukkasota oli Berliinin ja Spandaun välillä elokuussa 1567 käyty taistelu. Brandenburgin vaaliruhtinas Joakim II järjesti kansan huvitukseksi eräänlaisen berliiniläisten ja spandaulaisten välisen taisteluoperaation. Berliiniläiset ja cöllniläiset kävivät täysissä suojavarusteissa, mutta vain lyhyin patukoin ja seipäin aseistettuina paikalle tilattuja spandaulaisia vastaan, minkä vuoksi tapahtumaa kutsuttiin nimellä patukkasota.
Katsojille, joihin myös vaaliruhtinas lukeutui, esitettiin ensin veneparaati Haveljoella, jossa kukkaseppelein ja viirein koristellut veneet ajettiin toisiaan vastaan. Leikisti veteen heitetyt sotilaat ”pelastettiin” kaikki vahingoittumattomina. Taistelun oli tarkoitus kestää kolme päivää, joten vedestä siirryttiin maalle ja avoimelle taistelukentälle.
Vaikka ennalta oli sovittu, että ”taistelu” päättyisi berliiniläisten voittoon, spandaulaisten kunnianhimo yltyi näytöksen leikkimielisen alun jälkeen siinä määrin, etteivät he halunneet sopeutua heille varattuun häviäjän rooliin. He houkuttelivat berliiniläiset väijytykseen ja hyökkäsivät heidän kimppuunsa patukoin. Vaaliruhtinas menetti malttinsa, määräsi tykit kentälle (kylläkin lataamattomina) ja päätti lopulta puuttua itse tapahtumien kulkuun. Tämä osoittautui turhaksi: hän joutui todistamaan oman hevosensa loukkaantumista patukoiden iskuista ja putosi itse maahan.
Patukkasodan lopputulos raivostutti vaaliruhtinaan siinä määrin, että hän telkitsi Spandaun pormestarin Bartholomäus Bierin useaksi kuukaudeksi linnoitukseen.
Kim Young-Sam
Kim Young-Sam (, s. 20. joulukuuta 1927 Geoje-do, Korea – k. 21. marraskuuta 2015) oli korealainen poliitikko. Hän oli Korean tasavallan presidentti vuosina 1992–1997.
Kim Young-Sam syntyi Geojen saarella ja opiskeli filosofiaa Soulin yliopistossa. Valmistuttuaan hän lähti politiikkaan ja pääsi kansanedustajaksi jo 26-vuotiaana, nuorempana kuin kukaan sitä ennen, ja hänet valittiin uudelleen yhdeksän kertaa. Hän vastusti kolmen peräkkäisen presidentin diktatuurillisia otteita: siviili Syngman Rheen (vuoteen 1960) ja kenraaleiden Park Chung-hee (1961-1979) ja Chun Doo-hwan (1980-1988). Näiden jälkeen valitun siviilin Roh Tae-wooin kanssa Kim liittoutui, ja voitti vuoden 1992 vaalit.
Kimin presidenttikaudelle osui Pohjois-Korean uhkailu ydinaseilla, Yhdysvaltojen uhkailu iskusta Koreaan ja Kim Il-sungin kuolema. Korea liittyi OECD:hen, mutta kauden lopulla Korea oli ennennäkemättömässä talouskriisissä, jonka siivoaminen jäi seuraajan tehtäväksi.
Purble Place
Purble Place on lapsille tarkoitettu kolmen oppimispelin kokoelma. Purble Placessa voi tehdä kakkuja (Comfy Cakes), etsiä korttipareja (Purble Pairs) sekä arvata oikeat kasvot hahmolle (Purble Shop).
Pelit tulevat Windows XP Media Center Editionin, Windows Vistan ja Windows 7:n mukana. Pelin on kehittänyt Oberon Games.
Färjsundin silta
Färjsundin silta () on Ahvenanmaalla Finströmin ja Saltvikin kuntien välisen Färjsundetin salmen ylittävä betoninen 200 metriä pitkä holvisilta. Silta on jänneväliltään toiseksi pisin betonisilta Suomessa. Se on valmistunut vuonna 1937. Siltaa on sittemmin levennetty, levennystyö valmistui vuonna 1980. Levennystyö sai Vuoden betonirakenne -palkinnon vuonna 1980. Färjsundin sillan yli kulkee Ahvenanmaan päätie 2.
Färjsundet on osa Manner-Ahvenanmaan jakavaa merenlahtea. Vesisyvyys Färjsundetissa on 20–30 metriä ja rannat ovat jyrkät. Vuonna 1929 anottiin lupaa rakentaa salmeen ponttoonisilta, mutta sen käyttökustannukset olivat tulleet liian suuriksi. Vuonna 1934 hankittiin suunnitelma riippusillaksi. Sillasta pyydettiin urakkatarjoukset ja niitä saatiin 16, lisäksi tuli tarjous teräksisestä kaarisillasta ja teräsbetonisesta holvisillasta. Holvisilta oli edullisin ja valittiin toteutettavaksi. Sillan suunnitteli tukholmalainen tekniikan tohtori Hjalmar Granholm ja sen rakensi niin ikään tukholmalainen Monberg & Thorsen Ab.
Holvikaaren jänne on 130 metriä. Sen molemmin puolin on betoninen 2-aukkoinen palkkisilta, molempien jännemitat ovat 15 metriä ja 13,6 metriä. Holvisillan vapaa korkeus veden pinnasta on 19,5 metriä. Betoniholvi on alhaalta, kannasta 2,6 metriä paksu ja laelle mennessä se ohenee 0,9 metriin. Holvi myös kapenee ylöspäin, kannassa leveys on 5,6 metriä ja laella 4,5 metriä. Sillan kaaren poikkileikkaus on kaksoiskotelo. Sillan kannen muodostivat laattapalkit, jotka tukeutuivat hoikkien, noin 9,5 metrin etäisyydellä toistaan olevien pilareiden välityksellä betoniseen holvikaareen. Sillan kansi oli kapea, ajoradan leveys oli 5 metriä ja sen molemmin puolin oli 0,7 metriä leveät jalkakäytävät. Vuonna 1936 aloitettu rakennustyö valmistui kesäkuussa 1937.
Silta on liikenteellisesti keskeisellä paikalla Ahvenanmaalla. Vuosien mittaan Färjsundin sillan kapeus ja lisääntyvä liikenne alkoivat aiheuttaa haittaa. Insinööritoimisto Y-Suunnittelu laati sillan leventämissuunnitelman vuonna 1979. Pääsuunnittelijat olivat diplomi-insinööri Jouni Nieminen ja tekniikan lisensiaatti Heikki Rautakorpi. Uudeksi hyötyleveydeksi tuli 11 metriä, jossa kevyelle liikenteelle oli varattu yksi 2,75 metrin kaista ja ajorata leveni 8,25 metriin. Levennys tuli sillan molemmille puolille. Alun perin oli aikomus toteuttaa levennykseksi tulevat kotelokaaret paikallavaluna. Uudet kaaret vanhan sillan kylkeen toteutettiin kuitenkin elementtirakenteisena sillan urakoitsijan, Mynämäen Maanrakennus Oy:n esityksestä. Elementtien käyttö lyhensi rakennusaikaa ja sopi talvirakentamiseen paremmin. Turussa valetut elementit kuljetettiin paikalle lautalla. Vanhaa siltaa pyrittiin kuormittamaan työn aikana mahdollisimman vähän ja osa sillan painosta siirrettiin uusille rakenteille. Vanhat hoikat pilarit valettiin uusien leveiden pilareiden sisään. Myös kansirakenteen mittasuhteita muutettiin alkuperäisestä ja sillasta tuli alkuperäistä linjakkaampi. Sillan levennys valmistui 1980.
Ivan
Ivan (, ) on pääasiassa slaavilaisia kieliä puhuvissa maissa yleinen miehen etunimi, Johannes-nimen vastine. Nimen naispuolinen vastine on Ivana.
Nimi on ollut myös kuudella Moskovan suuri­ruhtinas­kunnan ja Venäjän hallitsijalla, joista Suomessa käytetään vakiintuneesti nimeä Iivana.
Nimi esiintyy yleisenä myös espanjan­kielisissä maissa muodossa "Iván".
Suomessa nimi Ivan on vuoden 2009 loppuun mennessä annettu 1554 miehelle ja muutamalle naiselle.
Hallitsijat, katso Iivana.
Iivana
­
Iivana on karjalainen muunnos etunimestä Ivan (), joka on Johannes-nimen vastine Venäjällä ja muissa slaavilaisissa maissa.
Suomessa Iivana on etunimenä harvinainen ja on vuoden 2009 loppuun mennessä annettu Väestö­rekisteri­keskuksen tietojen mukaan alle 40 henkilölle, joista noin puolet on miehiä, puolet naisia. Sitä ei myöskään ole suomalaisessa nimipäiväkalenterissa. Nimeä Iivana käytetään suomen kielessä kuitenkin vakiintuneesti Ivan-nimisistä Moskovan suuri­ruhtinas­kunnan ja Venäjän hallitsijoista.
Nimeä käytetään suomen kielessä joskus myös venäläisiä tarkoittavana leikillisenä tai halventavana nimityksenä.
Karl Borromäus Flügel
Karl Borromäus Flügel (20. elokuuta 1915 Amberg – 1. kesäkuuta 2004) oli saksalainen roomalaiskatolinen piispa. Hänet vihittiin papiksi Regensburgin hiippakuntaan 29. kesäkuuta 1949 ja nimitettiin sen vihkipiispaksi sekä Altiburuksen titulaaripiispaksi 7. syyskuuta 1968. Piispaksi vihkiminen seurasi 7. lokakuuta. Pääkonsekraattorina toimi Rudolf Graber, jota avustivat Josef Stimpfle ja Antonius Hofmann.
Flügelillä oli titulaaripiispan arvo loppuikänsä. Vihkipiispan tehtävistä hän erosi 20. elokuuta 1984.
Rudolf Graber
Rudolf Graber (13. syyskuuta 1903 Bayreuth – 31. tammikuuta 1992) oli saksalainen roomalaiskatolinen piispa. Hänet vihittiin papiksi Eichstättin hiippakuntaan 1. elokuuta 1926 ja nimitettiin Regensburgin hiippakunnan johtoon 28. maaliskuuta 1962. Piispaksi vihkiminen seurasi 2. kesäkuuta. Pääkonsekraattorina toimi Julius August Döpfner, jota avustivat Joseph Schröffer ja Josef Hiltl.
Graber osallistui Vatikaanin toiseen kirkolliskokoukseen. Hän jäi eläkkeelle 14. syyskuuta 1981. Samalla hän sai nimityksen Regensburgin apostoliseksi hallitsijaksi, jona hän toimi, kunnes erosi 17. syyskuuta 1982.
Brandon Jacobs
Brandon Richard Jacobs (s. 6. heinäkuuta 1982 Houma, Louisiana) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän pelaa tällä hetkellä NFL-liigan New York Giantsissa.
Jacobs on kaksinkertainen Super Bowl -voittaja.
New York Giants varasi yliopistojalkapalloa Etelä-Illinoisin yliopiston joukkueessa pelanneen Jacobsin vuoden 2005 NFL:n varaustilaisuudessa neljännellä kierroksella, 110. pelaajana. Hän voitti seitsemällä kaudellaan Giantsissa kahdesti mestaruuden, vuosina 2007 ja 2011. Molemmilla kerroilla Giantsin vastustajana loppuottelussa Super Bowlissa oli tähtipelinrakentaja Tom Bradyn johtama New England Patriots.
Jacobs teki maaliskuussa 2012 vapaana pelaajana sopimuksen San Francisco 49ersin kanssa. Hän ei saanut kuitenkaan paljon peliaikaa uudessa joukkueessaan. Jacobs palasi New York Giantsin riveihin yksivuotisella sopimuksella syyskuussa 2013, kun joukkue kärsi pulasta keskushyökkääjäosastolla.
Hilbertin kuutio
Hilbertin kuutio on topologinen avaruus, joka muodostetaan joukossa formula_1, topologiana tulotopologia. Sen alkiona ovat siis kuvaukset luonnollisten lukujen joukosta formula_2 suljetulle välille [0, 1], jotka voidaan myös samastaa sellaisten lukujonojen kanssa, joiden kaikki luvut ovat suljetulla välillä [0, 1].
Hilbertin kuutio voidaan käsittää tavallisen kuution formula_3 tai yleisemmän n-ulotteisen kuution formula_4 ääretönulotteiseksi vastineeksi. Sen topologiset ominaisuudet kuitenkin poikkeavat monessa suhteessa tavallisen kuution ominaisuuksista. Monet tärkeät erot johtuvat siitä, että tulotopologian määritelmän mukaan Hilbertin kuution ei-tyhjä osajoukko "U" on avoin vain, jos sen projektio "PU" käsittää koko välin I = [0, 1] muilla paitsi äärellisellä määrällä indeksejä "j". Tästä seuraa esimerkiksi, että joukko formula_5 ei ole avoin.
Hilbertin kuutio on metristyvä.. Sille voidaan määritellä esimerkiksi seuraavanlainen metriikka:
Valitaan Hilbertin kuutiosta kaksi pistettä "x = (x, x, x, ...)" ja "y = (y, y, y...). Määritellään näiden pisteiden etäisyys lausekkeella
Voidaan osoittaa, että tämän metriikan määräämä topologia on Hilbertin kuution tulotopologia.
Jokaisen metristyvän avaruuden tavoin Hilbertin kuutiokin on normaali ja samalla Hausdorffin avaruus. Sillä on numeroituva kanta eli se on N-avaruus..
Tihonovin lauseesta seuraa, että Hilbertin kuutio on myös kompakti.
Urysonin lemman avulla voidaan todistaa, että jokainen säännöllinen avaruus, jolla on numeroituva kanta, voidaan upottaa Hilbertin kuutioon, toisin sanoen Hilbertin kuutiolla on aliavaruus, joka on homeomorfinen kyseisen avaruuden kanssa. Tästä seuraa myös, että jokainen tällainen avaruus on metristyvä. Toisaalta myös jokainen metristyvä avaruus, jolla on numeroituva kanta, voidaan upottaa Hilbertin kuutioon.
Kendall Hunter
Kendall Hunter (s. 16. syyskuuta 1988, Tyler, Texas) on yhdysvaltalainen amerikkalaisen jalkapallon pelaaja, pelipaikaltaan keskushyökkääjä. Hän pelaa tällä hetkellä NFL-liigan San Francisco 49ersissa.
San Francisco 49ers varasi yliopistojalkapalloa Oklahoman valtionyliopiston joukkueessa pelanneen Hunterin vuoden 2011 NFL:n varaustilaisuudessa neljännellä kierroksella, 115. pelaajana. Tulokaskaudellaan hän toimi Frank Goren varamiehenä yhdessä Anthony Dixonin kanssa.
Evangelista Alcimar Caldas Magalhães
Evangelista Alcimar Caldas Magalhães (s. 2. helmikuuta 1940) on brasilialainen roomalaiskatolinen piispa. Hänet vihittiin kapusiinien papiksi 9. heinäkuuta 1967 ja nimitettiin Carolinan hiippakunnan johtoon 3. syyskuuta 1981. Piispaksi vihkiminen seurasi 25. lokakuuta. Pääkonsekraattorina toimi Milton Corrêa Pereira, jota avustivat Adalberto Domingos Marzi ja Gutemberg Freire Régis.
Caldas Magalhães sai 12. syyskuuta 1990 nimityksen Alto Solimõesin prelaatiksi ja 14. elokuuta 1991 piispaksi.
Gutemberg Freire Régis
Gutemberg Freire Régis (s. 14. elokuuta 1940) on brasilialainen roomalaiskatolinen piispa. Hänet vihittiin redemptoristien papiksi 22. kesäkuuta 1966. Piispaksi konsekroinnin suoritti 23. heinäkuuta 1978 João de Souza Lima, jota avustivat Joaquim de Lange ja Adalberto Domingos Marzi. Freire Régis toimi Coarin prelaattina 1970-luvulta, kunnes erosi tehtävistään 28. helmikuuta 2007.
Patrick van Luijk
Patrick Jermaine Herschel van Luijk (s. 17. syyskuuta 1984 Spijkenisse, Hollanti) on alankomaalainen pikajuoksija. Hänen ennätyksensä 100 metrillä on 10,25 ja 200 metrillä 20,47.
Van Luijk voitti Helsingin EM-kisoissa hopeaa 200 metrillä, sekä kultaa pikaviestissä. 200 metrin kilpailun voitti van Luijkin maanmies Churandy Martina, joka oli myös yksi Alankomaiden voittoisan viestijoukkueen jäsenistä.
Joércio Gonçalves Pereira
Joércio Gonçalves Pereira (s. 3. syyskuuta 1953 Virgínia) on brasilialainen roomalaiskatolinen piispa. Hänestä tuli redemptoristi 31. heinäkuuta 1982, ja hän sai pappisvihkimyksensä 26. helmikuuta 1983. Hänet nimitettiin 30. marraskuuta 2005 Coarin koadjuuttoriprelaatiksi. Piispaksi konsekroinnin suoritti 25. helmikuuta 2006 Aloísio Leo Arlindo Lorscheider, jota avustivat Raymundo Damasceno Assis ja Gutemberg Freire Régis.
Gonçalves Pereirasta tuli 28. helmikuuta 2007 Coarin prelaatti, jona hän toimi, kunnes erosi 22. heinäkuuta 2009.
Sami Ensio
Sami Ensio (s. 1971) on suomalainen yritysjohtaja, Innofactor Oyj:n toimitusjohtaja ja hallituksen jäsen sekä suomalainen IT-alan vaikuttaja. Hänen aikanaan Innofactorin johdossa vuodesta 2000 yhtiö on kasvanut nollasta 66,1 miljoonan euron (2017) liikevaihtoon sekä listautunut käänteisellä hankinnalla Helsingin pörssiin vuonna 2011.
Ensio suoritti lukio-opiskelun Kastellin lukiossa Oulussa. Diplomi-insinöörin tutkinnon hän suoritti Teknillisessä korkeakoulussa teknillisen fysiikan koulutusohjelmassa, johon sisältyi vuoden ulkomaanopiskelujakso Yhdysvalloissa. Lisäksi Ensio on suorittanut opintoja Helsingin yliopiston oikeustieteellisessä tiedekunnassa.
Opiskeluaikanaan Ensio oli mukana opiskelijatoiminnassa ja toimi muun muassa Fyysikkokillan hallituksessa ja Teknillisen Korkeakoulun Ylioppilaskunnan edustajistossa. Opintojensa jälkeen Ensio oli perustamassa Fyysikkoalumnia ja toimi sen ensimmäisenä puheenjohtajana. Vuonna 2005 Ensiolle myönnettiin Fyysikkokillan kultainen ansiomerkki.
Ensio työskenteli valmistuttuaan televiestinnän konsultointitoimistossa Omnitelessä sekä piti tietotekniikan peruskursseja Teknillisessä korkeakoulussa.
Innofactorin toimitusjohtajana ja yrittäjänä Ensio aloitti 1.1.2000. Kansainvälistymisen osalta merkittävänä askeleena oli tanskalaisen Bridgeconsulting A/S:n yritysosto vuonna 2012. Muita merkittäviä Innofactorin yritysostoja ovat olleet atBusiness Oy vuonna 2013, Cinteros AB vuonna 2015 sekä Lumagate-konserni vuonna 2016.
Ohjelmistoyrittäjät ry valitsi Ension vuonna 2011 Vuoden ohjelmistoyrittäjäksi.
Ensio on toiminut lukuisissa luottamustehtävissä Teknologiateollisuudessa vuodesta 2013, muun muassa hallituksen jäsenenä.
Hän on toiminut myös Elinkeinoelämän keskusliitossa useissa luottamustehtävissä vuodesta 2015 alkaen. Vuonna 2018 Ensio valittiin Elinkeinoelämän keskusliiton Yrittäjävaltuuskuntaan sekä työvaliokunnan jäseneksi. Ensio jatkaa Elinkeinoelämän keskusliiton Yrittäjävaltuuskunnassa vuonna 2019.
Milton Corrêa Pereira
Milton Corrêa Pereira (18. marraskuuta 1919 Cametá – 23. toukokuuta 1984) oli brasilialainen roomalaiskatolinen arkkipiispa. Hänet vihittiin papiksi 29. kesäkuuta 1943 ja nimitettiin Belém do Parán arkkihiippakunnan vihkipiispaksi sekä Coronean titulaaripiispaksi 23. elokuuta 1962. Piispaksi vihkiminen seurasi 30. syyskuuta. Pääkonsekraattorina toimi Alberto Gaudêncio Ramos, jota avustivat Gregório Alonso Aparicio ja Cornélio Veerman.
Corrêa Pereira sai 4. elokuuta 1967 nimityksen Garanhunsin piispaksi ja 25. huhtikuuta 1973 Manausin koadjuuttoriarkkipiispaksi sekä Equiliumin titulaariarkkipiispaksi. 21. huhtikuuta 1980 Corrêa Pereira sai nimityksen Manausin apostoliseksi hallitsijaksi ja 5. maaliskuuta 1981 arkkipiispaksi, jona hän toimi, kunnes kuoli 64-vuotiaana virassa.
Corrêa Pereira osallistui Vatikaanin toiseen kirkolliskokoukseen.
Harry Aikines-Aryeetey
Harry Aikines-Aryeetey (s. 29. elokuuta 1988 Carshalton, Lontoo) on brittiläinen pikajuoksija.
Aikines-Aryeetey sai hopeaa nuorten Kansainyhteisön kisojen 100 metrin juoksussa Bendigossa 2004. Hän voitti Marrakechin alle 18-vuotiaiden MM-kisoissa 2005 kultaa sekä 100 metrin että 200 metrin juoksussa. Hän oli ensimmäinen, joka onnistui voittamaan molemmat matkat alle 18-vuotiaiden MM-kisoissa. 200 metrin juoksussaan hän juoksi uuden ennätyksensä 20,91. Seuraavana vuonna hän sijoittui 100 metrillä eränsä seitsemänneksi Euroopan-cupin superliigassa. Pekingin nuorten MM-kisoissa hän voitti kultaa 100 metrillä ajalla 10,37 ja sai pronssia 4 × 100 metrin viestissä. Ulkoratakauden 2007 Aikines-Aryeetey oli sivussa selkävamman takia. Hänen toipumisensa vammasta kesti 11 kuukautta.
Aikines-Aryeetey oli 2009 Euroopan joukkuemestaruuskilpailuissa 100 metrillä erässään kolmas. Hän voitti saman matkan alle 23-vuotiaiden Euroopan-mestaruuden Kaunasissa ajalla 10,15. Hän voitti pronssia Yhdistyneen kuningaskunnan joukkueessa Berliinin MM-kisoissa 4 × 100 metrin viestijuoksussa. Hän keskeytti 60 metrin välieräjuoksun sisäratojen MM-kilpailuissa Dohassa 2010 ja karsiutui saman matkan alkuerissä Pariisin EM-hallikisoissa 2011. Hän karsiutui Daegun MM-kisoissa 2011 100 metrin välierissä ajalla 10,23. Helsingin EM-kisoissa 2012 hän oli 100 metrillä neljäs.
Aikines-Aryeetey sijoittui Göteborgin 2013 EM-hallikilpailuissa 60 metrillä seitsemänneksi. Saman vuoden Euroopan joukkuemestaruuskilpailuissa hän oli 100 metrin erässään kolmas. Moskovan MM-kilpailuissa hän karsiutui 100 metrin välierissä. Glasgow'n Kansainyhteisön kisoissa 2014 hän karsiutui 100 metrin välierissä ja kuului Englannin hopeajoukkueeseen 4 × 100 metrin viestissä. Zürichin EM-kisoissa 2014 hän oli 100 metrillä kolmas ja kuului kultaa voittaneeseen Britannian pikaviestijoukkueeseen. Rio de Janeiron olympialaisissa 2016 hän oli Britannian 4 × 100 metrin viestijoukkueen jäsenenä viides. Hän voitti Euroopan-joukkuemestaruuskilpailuissa 100 metriä 2017. Gold Coastin Kansainyhteisön kisoissa 2018 hän karsiutui 100 metrin välierissä ja juoksi ankkuriosuuden kultaa voittaneessa Englannin pikaviestijoukkueessa. Samana vuonna Yleisurheilun EM-kilpailuissa Berliinissä hän juoksi ankkuriosuuden Iso-Britannian kultaa voittaneessa viestijoukkueessa.
Swimming Club Rovaniemi
Swimming Club Rovaniemi ry, lyhyesti SCR on rovaniemeläinen uimaseura. Heillä on reilut 250 jäsentä. Seura on perustettu vuonna 2006 kahden rovaniemeläisen uintiseuran, Napapiirin Uimaseura (NaUs) ja Rovaniemen Uimarit (RoiUi), yhdistymisen tuloksena.
Lentopallon maailmanliiga 2006
Vuoden 2006 Lentopallon maailmanliigassa pelasi 16 joukkuetta, jotka jaettiin neljään eri lohkoon. Maailmanliiga alkoi 14. heinäkuuta ja päättyi 20. elokuuta alkulohkojen osalta.
Jokainen joukkue pelasi 12. ottelua alkolohkossaan, ja lohkojen voittajat etenivät suoraan lopputurnaukseen Moskovaan. Venäjä selvisi isäntämaana lopputurnaukseen ja villin kortin paikka myönnettiin Italialle.
Maailmanliigan kuuden joukkueen finaaliturnaus pelattiin 23.-27. elokuuta Moskovassa, Venäjällä. Mukaan pääsivät isäntämaan lisäksi neljän lohkon voittajat ja Italia villillä kortilla. Jatkolohkoihin sisältyi kullekin joukkueelle myös yksi ottelu jotakin toisen lohkon joukkuetta vastaan.
No Coke
No Coke on Dr. Albanin esittämä vuonna 1990 levytetty musiikkikappale. Se oli toinen singlejulkaisu artistin debyyttialbumilta "Hello Afrika".
Single nousi monissa Euroopan maissa, kuten muun muassa Ruotsissa Sverigetopplistanilla, Norjassa VG-listalla, Itävallassa Ö3 Austria Top 40:llä ja Sveitsissä Swiss Music Chartsilla singlelistojen kärkisijoille.
Perjantaina aamuyöllä kello kahden aikaan, tulevat kaksi miestä aseen ja veitsen kanssa. Heidät pidätetään, ja selviää, että tapahtumahetkellä miehet olivat huumeiden vaikutuksen alaisina. Laulun henkilö (Dr. Alban) toteaa huumeiden käytön olevan vaarallista, ja kehottaa pysymään niistä erossa ja lopettamaan turha väkivallan käyttö.
George Schnéevoigt
George Schnéevoigt (23. joulukuuta 1893 Kööpenhamina, Tanska – 6. helmikuuta 1961) oli tanskalainen elokuvaohjaaja, kuvaaja ja näyttelijä 1910-luvulta 1940-luvun alkuun.
Schnéevoigtin äiti oli näyttelijä Siri Schnéevoigt, ja hänen isänsä oli näyttelijä, ohjaaja Alf Schnéevoigt.
Angry Birds Space
Angry Birds Space on suomalaisen Rovio Entertainmentin kehittämä mobiilipeli, joka on neljäs osa "Angry Birds"-pelisarjaa. Se julkaistiin 22. maaliskuuta 2012.
"Angry Birds Space"n pelaaminen on samanlaista kuin muissakin "Angry Birds"-peleissä, eli ideana on tuhota erilaisissa rakennelmissa olevat vihreät siat ampumalla ritsalla lintuja niitä kohti. Pelissä on tullut muutoksia aiempiin peleihin, koska peli keskittyy avaruuteen. Kentissä on erilaisia painottomia tiloja ja ilmakehiä, jotka muuttavat pelaamisen erilaiseksi. "Angry Birds Space"ssä linnuilla on uudet ulkomuodot, punaisilla, keltaisilla, mustilla ja sinisillä linnuila on uudet avaruusteemaiset ulkomuodot, isovelilintu on nyt vihreä. Peliin on tullut myös uusi lintu, jäälintu (engl. "Ice Bird"), joka osaa jäädyttää tietyn kokoisen alueen. Oranssi lintu tuli atomilinnun hahmossa peliin päivityksessä 1.2.2.
Alun perin "Angry Birds Space"ssä oli kaksi tavallista 30 tason episodia, ""Pig Bang"" ja ""Cold Cuts"". Myöhemmin julkaistiin ylimääräinen ""Danger Zone"", joka oli erikseen lunastettavana iOS:lle ja ilmestymisen jälkeen kolmen kuukauden ajan ilmaiseksi saataville Android-versiolle. Huhtikuussa julkaistiin uusi episodi ""Fry Me to the Moon"", jossa oli 10 tasoa, ja toukokuussa ""Utopia"", josta julkaistiin ensiksi 10 tasoa, ja myöhemmin heinäkuussa julkaistiin loput 20 tasoa. Elokuussa julkaistiin episodin ""Red Planet"" 20 ensimmäistä tasoa. Loput 10 tasoa julkaistiin myöhemmin.. Tammikuussa 2013 julkaistiin episodi nimeltä ""Pig Dipper"", jonka 30 tasossa taistellaan vesiplaneetoilla. Syyskuussa ilmestyi uusi episodi, ""Cosmic Crystals"".
Pelissä on myös "Eggsteroids"-niminen episodi, jossa on eri klassikkovideopelien teemoja. Uusia tasoja saa auki löytämällä tavallisiin tasoihin piilotettuja Munasteroideja, jotka ovat "Angry Birds Spacen" vastine alkuperäisen "Angry Birdsin" Kultaisille Munille.
Musiikki intron on soittanut Slash.
"Angry Birds Space"stä julkaistiin heinäkuussa 2012 lautapeli, "Angry Birds Space Race Kimble", jonka on valmistanut suomalainen Tactic Games.
Edwin Grienauer
Edwin Grienauer (7. maaliskuuta 1893 Wien – 21. elokuuta 1964 Wien) oli itävaltalainen kuvanveistäjä.
Grienauer opiskeli Wienin Kunstgewerbeschule-taidekoulussa ja loi ensimmäisiä muotokuvalaattojaan 19-vuotiaana. Hän oli tuottelias kaikilla kuvanveiston aloilla ja teki paljon veistoksia ja muotokuvia, mutta hänet tunnetaan erityisesti muisto- ja käyttökolikoistaan. Grienauer voitti vuoden 1928 olympialaisissa töillään kultaa ja sai pronssimitalin Lontoon olympiakisoissa 1948. Hän lähetti töitään myös Los Angelesin olympialaisiin 1932, mutta ei päässyt palkintosijoille.
Grienauerin töitä on muun muassa annettu palkintoina urheilutapahtumissa. Hänen kohokuviaan, arkkitehtonisia ja uskonnollisia veistoksiaan sekä krusifiksejä on näkyvillä vielä nykypäivänkin Wienissä. Stephansdom-kirkon lattiatiilet ovat Grienauerin käsialaa. Hän suunnitteli Itävallassa monia kolikkoeriä, minkä lisäksi hänen suunnittelemiaan kolikoita oli käytössä myös Liechtensteinissä.
Luiz Gustavo
Luiz Gustavo Dias (s. 23. heinäkuuta 1987 Pindamonhangaba, São Paulon osavaltio, Brasilia) on brasilialainen jalkapalloilija, pelipaikaltaan puolustava keskikenttäpelaaja. Hän edustaa Ranskan Ligue 1:ssä pelaavaa Marseillea.
Werner Meyer
Werner Meyer (30. toukokuuta 1914 – 10. syyskuuta 1985) oli sveitsiläinen käsipalloilija ja olympiamitalisti. Hän edusti seuratasolla ATV Baselia. Meyer pelasi kolme ottelua Berliinin olympialaisissa 1936, joissa Sveitsi voitti pronssia. Hän teki ensimmäisessä pelissä Unkaria vastaan kolme maalia.
Henry Johansson
Henry Johan Johansson (23. syyskuuta 1897 Södertälje – 28. toukokuuta 1979 Södertälje) oli ruotsalainen jääkiekkoilija ja olympiamitalisti.
Puolustajana pelannut Johansson edusti koko seurajoukkueuransa Södertälje SK:ta, jossa hän oli vuosina 1924–1931. Hän voitti seurassa Ruotsin-mestaruuden kausina 1925 ja 1931. Johansson oli maajoukkueen mukana voittamassa hopeaa Sankt Moritzin olympialaisissa 1928, joissa hän pelasi viisi ottelua.
Arina
Arina on tulisijan osa, joka erottaa toisistaan tulipesän ja tuhkalaatikon. Aukot arinassa päästävät polttoaineesta syntyvän tuhkan putoamaan tuhkalaatikkoon, ja ilman virtaamaan tuhkaluukun aukoista tulipesään. Arinapoltto on vanhin tapa polttaa kiinteitä polttoaineita kattilassa. Arinat voivat olla "kiinteitä" tai "mekaanisia". Kiinteä arina (taso-, viisto- tai porrasarina) on ilmajäähdytteinen ja se sopii pienitehoisiin kiinteistökohtaisiin tulisijoihin. Yleisin kiinteä arinatyyppi on valuraudasta valmistettu rakoarina, jossa arinan pituuden suuntaisesti kulkee 10–12 mm rakoja.
Solu-arina valmistetaan tulenkestävistä solun muotoon muokatuista terästangoista hitsaamalla. Tankojen väliin jäävät raot ovat kolmiulotteisia, 30 mm syviä ja 45 asteen kulmassa arinan pintaan nähden ja rakenne tehostaa palamista ja vähentää tuhkan muodostumista. Solu-arina sopii useiden kiinteiden polttoaineiden, mm. puupilkkeiden,hakkeen,turpeen,oljen,viljan,hiilen ja pellettien polttoon.
Arinan kautta tulipesään tulevaa ilmaa kutsutaan ensiöilmaksi erotuksena suuluukkujen aukkojen kautta tulevaan ilmaan (toisioilma). Arinan kautta tuleva ilma lämpiää ennen tulipesään joutumista. Toisen pesällisen palaessa arinan läpi johdettavaa ensiöilmaa on syytä rajoittaa. Tulen hiipuessa toisioilman saantia tulee vähentää reilusti. Kun tulipesässä palaa vain hiiliä, ilmaa johdetaan vain arinan kautta. Tulen hiipuessa myös ensiöilman tuloa rajoitetaan.
Arinapoltolla toimivia kattiloita ja tulisijoja ovat mm.
Kunniamarssi 1929
Viipurin Lauluveikkojen Kunniamarssi 1929 on professori Jean Sibeliuksen säveltämä kuoroteos, jonka hän on omistanut Viipurin Lauluveikot -mieskuorolle.
Sibelius sävelsi tämän teoksen vuonna 1929 Eero Eerolan sanoihin.
Näihin samoihin sanoihin on Sibelius säveltänyt myös vuonna 1920 Viipurin Lauluveikoille omistetun kunniamarssin nimeltään Viipurin Lauluveikkojen kunniamarssi 1921.
Professori Jean Sibelius on Viipurin Lauluveikkojen kunniajäsen.
Bernard Redwood
Bernard Boverton Redwood (28. marraskuuta 1874 Finchley – 28. syyskuuta 1911 Hampstead) oli brittiläinen moottoriveneilijä ja olympiavoittaja.
Lontoon olympialaisissa 1908 Isaac Thomas Thornycroft houkutteli Redwoodin ja John Field-Richardsin auttamaan itseään kilpailuissa. Näin Gyrinus-joukkueita tuli kahden sijaan yksi ja kanssakilpailijoita oli vähemmän sekä B- että C-luokassa. Redwood sai molemmista kisoista kultamitalin, kun Gyrinus oli ainoa maaliin päässyt joukkue, vaikka hän toimi vain äyskäröijänä.
Vaikka Redwood sai olympiamenestyksensä kummallisella tavalla, hän oli tunnettu moottoriveneilyn maailmassa. Hän kuului kuninkaalliseen moottoriveneilyseuraan ja sai kuninkaallisen taideseuran palkinnon moottoriveneitä käsitelleestä artikkelistaan. Redwood opiskeli Bathin ja Peterhousen collegeissa ja oli baronetti Sir Boverton Redwoodin poika. Hän ei kuitenkaan perinyt titteliä, sillä hän kuoli 36-vuotiaana keuhkokuumeeseen ennen isänsä poismenoa.
Vesiränni
Vesiränni eli syöksytorvi on rakennuksen ulkoseinään kiinnitetty pystysuora putki, jota pitkin katolle satanut ja räystäskouruun kertynyt vesi virtaa alas. Rännin alapäässä oleva suuaukko ohjaa veden yleensä poispäin rakennuksen perustuksista, esimerkiksi ojaan, viemäriin, kouruun tai sadevesitynnyriin. Talvipakkasella ränniin kertyvä vesi saattaa jäätyä. Varsinkin runsasliikenteisten katujen varrella sijaitsevien kerrostalojen kohdalla tämä ongelma on estetty sähköisellä sulanapitokaapelilla.
Andreas Krogh
Andreas Jens Krogh (9. heinäkuuta 1894 Kristiania – 25. huhtikuuta 1964 Oslo) oli norjalainen taitoluistelija ja olympiamitalisti. Hän edusti seuratasolla Oslo IL:ää.
Krogh voitti yksinluistelussa hopeaa EM-kisoissa 1914 Wienissä ja sai saman lajin olympiahopeaa Antwerpenin kisoissa 1920.
Euro Crack EP
Euro Crack EP on Julma-Henrin ja RPK:n 7. kesäkuuta 2012 julkaisema EP. Se julkaistiin internetissä EuroCrack.com -sivustolla ladattavana mp3-tiedostona ja vinyylillä elokuussa 2012. Kappaleista ”E.U.R.O.C.R.A.C.K.” ja ”Pommi” on julkaistu musiikkivideot. Euro Crack edeltää myöhemmin julkaistavaa Euro Crack albumia. Elokuussa 2012 julkaistu "Euro Crack EP" -vinyyli nousi ilmestyessään Rumban listasijalle 3.